(Ortografía tradicional) Xa cꞌu jun kꞌij chic craj che ri nimakꞌij,
Pascua u biꞌ.
Retam chi cꞌu ri Jesús chi xurik ri kꞌij ri cuya na can ruwächulew,
cätzelej cꞌu rucꞌ ru Tat.
Ri Areꞌ amakꞌel ronojel kꞌij sibalaj lokꞌ xeril wi ru tijoxelab cho ruwächulew.
Pa ri kꞌij riꞌ tajin cucꞌut chquiwäch chi sibalaj lokꞌ querilo,
chi man cꞌo tä u qꞌuisic ri qui lokꞌal chuwäch.
Tajin cäcaꞌn ri wiꞌm re benak kꞌij.
Ri Itzel cꞌut u yoꞌm chi pa ranimaꞌ ri tat Judas Iscariote ru cꞌojol ri tat Simón chi pa ri akꞌab riꞌ cujach na ri Jesús.
Retam cꞌu ri Jesús chi ronojel takanic yoꞌm pu kꞌab rumal ru Tat.
Retam chi rucꞌ ri Dios petinak wi ri Areꞌ,
xukujeꞌ chi rucꞌ ri Dios cätzelej wi.
Xwalij cꞌu ri Jesús chiꞌ ri mesa,
xresaj ru kꞌuꞌ,
xucꞌam jun toalla,
xuxim cꞌu waꞌ xeꞌ ru pam.
Te riꞌ xuya joron pa jun palangana,
xuchap u chꞌajic cakan ru tijoxelab,
xusuꞌ cꞌu rucꞌ ri toalla ri ximital xeꞌ ru pam.
Aretak craj cuchꞌaj rakan ri tat Pedro,
ri areꞌ xubij che ri Jesús:
Wajaw,
¿a cächꞌaj cꞌu la ri wakan in?
—xcha che.
Ri Jesús xchꞌawic,
xubij che:
Cämic riꞌ man cachꞌob taj jas ri tajin quinbano,
cꞌä teꞌ baꞌ pa jun kꞌij chic cachꞌob na,
—xcha che.
Are cꞌu ri tat Pedro xubij che:
Ri in,
man cꞌo tä jumul quinya che la chi cächꞌaj la ri wakan in,
—xcha che.
Ri Jesús xubij che:
We man quinchꞌaj tä ri awakan,
man cuyaꞌ taj catcꞌoji wucꞌ,
—xcha che.
Ri tat Simón Pedro xubij che:
Wajaw,
man xuwi tä baꞌ ri wakan,
xane chꞌaja la ri nu kꞌab xukujeꞌ ri nu jolom,
—xcha che.
Are cꞌu ri Jesús xubij che:
Jachin ri teꞌ xtoꞌtaj che ri atinem man rajwaxic tä chic cuchꞌaj rib,
xane xak xuwi chi ri rakan,
rumal chi ronojel ru cuerpo chꞌajchꞌoj chic.
Ri ix,
ix chꞌajchꞌoj chic,
pune man iwonojel taj,
—xcha che.
Ri Jesús ya retam chic jachin ri cäjachow na.
Rumal riꞌ xubij:
“Man iwonojel tä ri ix,
ix chꞌajchꞌoj,”
—xcha chque.
Aretak ri Jesús xtoꞌtaj chuchꞌajic ri cakan ru tijoxelab,
xucꞌam ru kꞌuꞌ,
xucoj chrij,
xtꞌuyi chi cꞌu jumul chiꞌ ri mesa.
Xubij cꞌu chque:
¿A quichꞌobo jas quel cubij waꞌ ri xinban chiwe?
—xcha chque.
Ri ix quibij Kajtij,
xukujeꞌ Kajaw,
—quixcha chwe.
Kas tzij ri quibij,
rumal chi in cꞌu riꞌ.
We in,
ri in Iwajtij,
ri in Iwajaw nu chꞌajom ri iwakan,
ri ix xukujeꞌ rajwaxic baꞌ quichꞌaj ri iwakan chbil tak iwib.
Ri in nu yoꞌm jun cꞌutbal chiwäch rech ri ix xukujeꞌ jeꞌ quibano jas ri nu banom in chiwe.
Kas tzij quinbij chiwe chi man cꞌo tä jun patäninel ri nim na u banic chuwäch ru patrón,
xukujeꞌ man cꞌo tä jun takoꞌn ri nim na u banic chuwäch ri takowinak bic.
We quichꞌob waꞌ we riꞌ,
quitakej cꞌu u banic,
utz cꞌu iwe riꞌ,
—xcha chque.